**Līguma par Projekta īstenošanu**

**Vispārīgie noteikumi**

1. **Termini un interpretācija**
   1. Līgumā lietoto terminu definīcijas:

**Ārēji lādējams hibrīdauto** –rūpnieciski ražots M1 un N1 kategorijas hibrīdauto (par mehānisko dzinējspēku izmanto enerģiju no transportlīdzeklī glabātās elektroenerģijas un tai pat laikā tam ir uzstādīts iekšdedzes dzinējs, un kopējās SEG emisijas ir līdz 50g CO2/km atbilstoši WLTP (Worldwide harmonized Light vehicles Test Procedure) kombinētajam ciklam), kuram nobraukums tikai ar enerģiju no transportlīdzeklī glabātās elektroenerģijas starp pilnas uzlādes reizēm ir vismaz 50 kilometri (norādīts atbilstības sertifikātā atbilstoši normatīvajam aktam par riteņu transportlīdzekļu un to sastāvdaļu atbilstības novērtēšanu) un maksimālais ātrums ir vismaz 90 km/h un ir lietots mazāk par sešiem mēnešiem vai nobraucis mazāk par 6000 kilometriem un kura pārdošanas cena bāzes komplektācijā nepārsniedz 60 000 *euro* (bez PVN);

**Atbalsta summa** – Emisijas kvotu izsolīšanas instrumenta (turpmāk – EKII) finansējums, ko administrē Klimata un enerģētikas ministrija (turpmāk – Ministrija) un Vides investīciju fonds un uz ko var pretendēt Atbalsta saņēmējs;

**Atbalsta saņēmējs** – fiziska persona – Latvijas Republikas pastāvīgais iedzīvotājs, ja tas Konkursa īstenošanu regulējošo Ministru kabineta noteikumu noteiktajā kārtībā noslēdzis līgumu atbalsta saņemšanai no Projekta īstenotāja Konkursa īstenošanu regulējošo Ministru kabineta noteikumu 8.1., 8.2. vai 8.3. apakšpunktā minētā transportlīdzekļa iegādei vai nomai ar izpirkuma tiesībām, izmantojot līzinga pakalpojumu, ko sniedz Līzinga devējs;

**Attiecināmās izmaksas** –Konkursa īstenošanu regulējošajos Ministru kabineta noteikumos noteiktajiem kritērijiem un nosacījumiem atbilstošas izmaksas, kas ir norādītas Pieteikumā atbalsta saņemšanai un ir tieši saistītas ar Projektu un kas tiek finansētas no EKII līdzekļiem un Atbalsta saņēmēja līdzfinansējuma;

**Jauns elektromobilis** –rūpnieciski ražots M1 un N1 kategorijas elektromobilis (par vienīgo mehānisko dzinējspēku izmanto enerģiju no transportlīdzeklī glabātās elektroenerģijas un kuru SEG emisijas ir 0 g CO2/km), kuram nobraukums starp pilnas uzlādes reizēm ir vismaz 150 kilometri (norādīts atbilstības sertifikātā atbilstoši normatīvajam aktam par riteņu transportlīdzekļu un to sastāvdaļu atbilstības novērtēšanu) un maksimālais ātrums ir vismaz 90 km/h un, kas ir lietots mazāk par sešiem mēnešiem vai nobraucis mazāk par 6000 kilometriem un kura pārdošanas cena bāzes komplektācijā nepārsniedz 60 000 *euro* (bez PVN);

**EKII** **finansējums** –EKII līdzekļi, ko Ministrija saskaņā ar Projektu un Līguma nosacījumiem un pamatojoties uz Vides investīciju fonda pozitīvu atzinumu par Projekta īstenotāja iesniegto kopsavilkuma pārskatu un apliecinājumu par Projekta īstenotāja kopsavilkuma pārskata apstiprināšanu novirza Projekta ietvaros veikto izdevumu atmaksai. EKII finansējuma apmērs nosakāms *euro* un centos, summas norādot ar precizitāti līdz divām zīmēm aiz komata, noapaļojot skaitli līdz tuvākajai simtdaļai (divas decimāldaļas vietas) uz leju, ja trešais cipars aiz komata ir līdz “5”, vai uz augšu, ja trešais cipars aiz komata ir lielāks vai vienāds ar “5”;

**Lietots elektromobilis** – rūpnieciski ražots M1 un N1 kategorijas elektromobilis (par vienīgo mehānisko dzinējspēku izmanto enerģiju no transportlīdzeklī glabātās elektroenerģijas un kuru SEG emisijas ir 0 g CO2/km), kuram nobraukums starp pilnas uzlādes reizēm ir vismaz 150 kilometri (norādīts atbilstības sertifikātā atbilstoši normatīvajam aktam par riteņu transportlīdzekļu un to sastāvdaļu atbilstības novērtēšanu) un maksimālais ātrums ir vismaz 90 km/h un, kas nav reģistrēts Latvijā ilgāk par sešiem mēnešiem un kura pārdošanas cena nav zemāka par 5500 *euro* (bez PVN);

**Norakstīts transportlīdzeklis** –apstrādes uzņēmumā nodots un norakstīts M1 un N1 kategorijas transportlīdzeklis, ja minētais transportlīdzeklis bija Atbalsta saņēmēja īpašumā, vismaz pēdējos trīs gadus ir reģistrēts Latvijas Republikā, vismaz pēdējos trīs gadus ir izmantots ceļu satiksmē, tam uz norakstīšanas brīdi bija derīga pielaide ceļu satiksmei, bija aprīkots tikai ar iekšdedzes dzinēju un ciklā starp pēdējām trijām pamatpārbaudes apskatēm ir nobraucis vidēji vismaz 5000 km gadā. Apstrādes uzņēmuma transportlīdzekļa likvidācijas sertifikāts ir izdots ne ātrāk kā sešus mēnešus pirms Atbalsta saņēmēja iesniegtā Pieteikums atbalsta saņemšanai datuma;

**Projekta īstenotājs** – Līguma Speciālajos noteikumos noteiktais Projekta īstenotājs;

**Konkursa īstenošanu regulējošie Ministru kabineta noteikumi** – Līguma Speciālajos noteikumos norādītie konkursa īstenošanu regulējošie Ministru kabineta noteikumi;

**Konkurss** – Līguma Speciālajos noteikumos norādītais konkurss;

**Līgums** – līgums par Projekta īstenošanu, kas sastāv noLīguma Speciālajiem noteikumiem, Līguma Vispārīgajiem noteikumiem un to pielikumiem;

**Kopsavilkuma pārskats** – kopsavilkuma pārskats par EKII līdzfinansētā projekta īstenošanu – Līgumā noteiktajā kārtībā sagatavots un Vides investīciju fondā iesniegts dokumentu kopums ar ko Projekta īstenotājs pieprasa Projekta ietvaros veikto izdevumu atmaksu;

**Neatbilstoši veiktie izdevumi** –izdevumi Projekta ietvaros, kurus Vides investīciju fonds Projekta īstenošanas laikā vai 5 (piecu) gadu laikā pēc pēdējā EKII finansējuma maksājuma veikšanas Projekta īstenotājam ir atzinis par tādiem, kas ir radušies pārkāpjot Līguma nosacījumus, Latvijas Republikas normatīvo aktu prasības, vai par kuriem Projekta īstenotājs nav iesniedzis finanšu līdzekļu izlietojumu apliecinošus dokumentus Līgumā noteiktajā kārtībā;

**Neattiecināmās izmaksas** – izmaksas, kas saskaņā ar Konkursa īstenošanu regulējošiem Ministru kabineta noteikumiem un citiem normatīvajiem aktiem netiek finansētas no EKII finansējuma vai Projektā nav norādītas kā Attiecināmās izmaksas. Par neattiecināmām izmaksām atzīstamas arī tās Projektā norādītās Attiecināmās izmaksas, kuras Vides investīciju fonds Projekta īstenošanas laikā vai 5 (piecu) gadu laikā pēc pēdējā EKII finansējuma maksājuma veikšanas Projekta īstenotājam Projekta ietvaros ir atzinusi par tādām, kas Konkursa īstenošanu regulējošajos Ministru kabineta noteikumos nav noteiktas kā Attiecināmās izmaksas;

**Pieteikums atbalsta saņemšanai** – Konkursa īstenošanu regulējošajos Ministru kabineta noteikumos noteiktajā kārtībā Atbalsta saņēmēja iesniegts Pieteikums atbalsta saņemšanai (aizpildīta Pieteikuma atbalsta saņemšanai veidlapa un pievienoti pielikumi);

**Projekta iesniegums** – Konkursa īstenošanu regulējošajos Ministru kabineta noteikumos noteiktajā kārtībā apstiprināts Projekta iesniedzēja Projekta iesniegums (aizpildīta Projekta iesnieguma veidlapa un tās pielikumi), kas ir Līguma pielikums;

**Projekts** – Līguma Speciālajos noteikumos noteiktais Projekts;

**Projekta īstenošanas periods** – Līguma Speciālajos noteikumos noteiktais termiņš Projekta īstenošanai;

**Projekta konts** – Līguma Speciālajos noteikumos norādītais, kredītiestādē vai Valsts kasē atvērtais Projekta konts vai konta numurs;

**Puses** – Projekta īstenotājs un Vides investīciju fonds;

**Stimulējošs risinājums** – Projekta īstenotāja piedāvātā papildu atlaide vai citi viena vai vairāku stimulējošu risinājumu attiecīgā finansiālā ekvivalenta apmērā Atbalsta saņēmējam Elektromobiļa vai Ārēji lādējama hibrīdauto iegādei saskaņā ar Projekta iesniegumā norādīto;

**Vides investīciju fonds** – sabiedrība ar ierobežotu atbildību “Vides investīciju fonds”.

* 1. Citi Līgumā lietotie termini atbilst Konkursa īstenošanu regulējošos Ministru kabineta noteikumos un citos normatīvajos aktos lietotajiem terminiem.
  2. Līgumā, izņemot, ja no konteksta izriet citādi:
     1. atsauce uz Līgumu, dokumentu vai normatīvo aktu ir uzskatāma par atsauci uz to Līguma, dokumenta vai normatīvā akta redakciju, kas ir spēkā brīdī, kad ir piemērojama vai izpildāma attiecīgā Līguma norma, kas atsaucas uz Līgumu, dokumentu vai normatīvo aktu;
     2. atsauce uz privātpersonu ietver atsauci arī uz tās tiesību un saistību pārņēmēju;
     3. vārdi un izteicieni, kas lietoti vienskaitlī, ietver arī daudzskaitli un otrādi;
     4. termiņi, kas aprēķināmi mēnešos vai dienās, sākas nākamajā dienā pēc datuma vai notikuma, kas nosaka to sākumu. Termiņam, kuru skaita mēnešos, pēdējā diena ir termiņa pēdējā mēneša attiecīgais datums. Ja termiņa pēdējā mēnesī nav attiecīgā datuma, termiņa pēdējā diena ir šā mēneša pēdējā diena. Ja termiņa pēdējā diena ir brīvdiena, termiņa pēdējā diena ir nākamā darbdiena.

1. **Līguma priekšmets**
   1. Līgums nosaka Projekta īstenošanas, uzraudzības un kontroles kārtību, Atbalsta summu apmēru, kā arī tās saņemšanas, samazināšanas un atmaksas kārtību un nosacījumus.
2. **Projekta īstenošanas periods**
   1. Projekts tiek īstenots saskaņā ar Projekta iesniegumu, Projektu pilnībā īstenojot Līguma Speciālajos noteikumos noteiktajā Projekta īstenošanas periodā.
3. **Pušu pienākumi un tiesības**
   1. **Projekta īstenotājam ir pienākums:**
      1. īstenot Projektu, ievērojot Projekta īstenošanas periodu;
      2. izvērtēt Atbalsta saņēmēju iesniegtos Pieteikumus atbalsta saņemšanai;
      3. nodrošināt Projekta demonstrēšanas un publicitātes pasākumu īstenošanu;
      4. veikt Projekta īstenošanu saskaņā ar Konkursa īstenošanu regulējošiem Ministru kabineta noteikumiem, un Līguma noteikumiem;
      5. neizmantot EKII finansējumu Projektā nenorādītiem mērķiem;
      6. veikt un saņemt visus ar Projektu saistītos maksājumus Projekta kontā;
      7. Līgumā noteiktajā kārtībā iesniegt Vides investīciju fondam Kopsavilkuma pārskatus;
      8. iegādāties Jaunus elektromobiļus, Lietotus elektromobiļu un Ārēji lādējamus hibrīdauto no trešajām personām, nepārsniedzot to tirgus vērtību;
      9. saistībā ar Projekta īstenošanu nepieļaut situāciju, kas rada interešu konfliktu un nekavējoties informēt Vides investīciju fondu par jebkuru situāciju, kas rada vai kuras rezultātā varētu rasties interešu konflikts;
      10. Projekta īstenošanas laikā un 5 (piecus) gadus pēc Projekta īstenošanas beigu termiņa:
          1. nodrošināt to, ka Projekta īstenošanas vieta, kurā veiktas Projekta aktivitātes, ir reģistrēta valsts akciju sabiedrības "Ceļu satiksmes drošības direkcija" uzturētajā tirdzniecības reģistrā;
          2. nekavējoties informēt Vides investīciju fondu par jebkādiem notikumiem un apstākļiem, kas apdraud vai negatīvi ietekmē, vai kas varētu apdraudēt vai negatīvi ietekmēt Projekta īstenošanu vai Līguma izpildi, vai kuru dēļ ir nepieciešams veikt izmaiņas Projektā;
          3. nodrošināt Vides investīciju fondam un Ministrijai iespējas veikt Projekta uzraudzību un kontroli visā Līguma darbības laikā, nodrošinot Vides investīciju fonda un Ministrijas likumīgo prasību izpildi, kā arī Līgumā noteiktajā kārtībā nodrošinot brīvu piekļuvi Projekta īstenotāja dokumentiem, Projekta īstenošanas vietai un ēkām, tehnoloģijām un iekārtām, kas ir saistīti ar Projektu;
          4. pēc Vides investīciju fonda vai Ministrijas pieprasījuma (arī elektroniskajā formā) iesniegt pieprasīto informāciju par Projektu Vides investīciju fonda vai Ministrijas noteiktajā termiņā, kas nav īsāks par 5 (piecām) darbdienām;
          5. Vides investīciju fonda noteiktajā termiņā, kas nav īsāks par 5 (piecām) darbdienām, novērst Vides investīciju fonda Projekta īstenošanā konstatētās Līguma vai Konkursa īstenošanu regulējošo Ministru kabineta noteikumu noteikto pienākumu neizpildes un ziņot par to novēršanu Vides investīciju fondam;
          6. Līgumā noteiktajos gadījumos Vides investīciju fonda noteiktajā termiņā, kas nav īsāks par 10 (desmit) darbdienām, atmaksāt Vides investīciju fondam Projekta īstenotājam samaksāto Atbalsta summu vai tās daļu, savukārt, Vides investīciju fonds nodrošina atgūtā finanšu instrumenta finansējuma atmaksu Ministrijai;
          7. vismaz 30 (trīsdesmit) darbdienas pirms jebkādu darījumu veikšanas ar Projekta īstenotāja kapitāla daļām vai akcijām (ieskaitot, bet neaprobežojoties ar kapitāla daļu vai akciju atsavināšanu vai ieķīlāšanu) informēt par to Vides investīciju fondu;
          8. vismaz 30 (trīsdesmit) darbdienas pirms jebkādām izmaiņām Projekta īstenotāja tiesiskajā statusā informēt par to Vides investīciju fondu.
      11. 10 (desmit) gadus pēc pēdējā Atbalsta summas maksājuma saņemšanas nodrošināt visu ar Projekta īstenošanu saistīto dokumentu, tajā skaitā Projekta iesnieguma, ar Projektu saistītās korespondences, Projekta ietvaros noslēgto līgumu, piegāžu apliecinošo dokumentu, kā arī veikto maksājumu apliecinošo dokumentu oriģinālu vai to atvasinājumu ar juridisku spēku glabāšanu vienuviet sistemātiski sakārtotā Projekta lietā;
      12. nodrošināt, ka trešās personas, ar kurām Projekta īstenotājs Projekta ietvaros slēdzis līgumus, arī nodrošina šī Līguma 4.1.11. apakšpunktā minētā pienākuma izpildi.
   2. **Projekta īstenotājam ir tiesības:**
      1. saņemt Atbalsta summu Konkursa īstenošanu regulējošo Ministru kabineta noteikumu un Līgumā noteiktajā kārtībā, ja Projekts tiek īstenots Līgumā un Konkursa īstenošanu regulējošo Ministru kabineta noteikumu noteiktajā kārtībā un termiņos un izmaksas ir attiecināmas;
      2. saņemt nepieciešamo informāciju par Atbalsta summas saņemšanas nosacījumiem;
      3. ierosināt Vides investīciju fondam Līguma grozījumus Līguma Vispārīgo noteikumu 11. punktā noteiktajā kārtībā un atbilstoši normatīvo aktu prasībām;
      4. ierosināt Vides investīciju fondam izbeigt Līgumu šī Līguma Vispārīgo noteikumu 14. punktā noteiktajā kārtībā.
   3. **Vides investīciju fondam ir pienākums:** 
      1. ievērojot šī Līguma 6. punktā ietverto kārtību un nosacījumus, sniegt atzinumu par Projekta īstenotāja iesniegto Kopsavilkuma pārskatu (turpmāk – Atzinums par Kopsavilkuma pārskatu) un lēmumu par Projekta īstenotāja Kopsavilkuma pārskata apstiprināšanu Ministrijā, kas rīkojas atbilstoši Konkursa īstenošanu regulējošo Ministru kabineta noteikumu 60. punktam;
      2. veikt Projekta īstenošanas uzraudzību un kontroli, izvērtējot Projekta īstenošanas atbilstību Konkursa īstenošanu regulējošo Ministru kabineta noteikumu un Līguma prasībām;
      3. pārbaudīt Attiecināmo izmaksu atbilstību Projektam un Konkursa īstenošanu regulējošo Ministru kabineta noteikumu prasībām;
      4. veikt Kopsavilkuma pārskata vērtēšanu un Līgumā noteiktajā kārtībā informēt Projekta īstenotāju par pārskata apstiprināšanu vai noraidīšanu;
      5. sniegt atbildi Projekta īstenotājam par grozījumiem Līgumā.
   4. **Vides investīciju fondam ir tiesības:**
      1. veikt Projekta īstenošanas uzraudzību un kontroli, izvērtējot Projekta īstenošanas atbilstību Konkursa īstenošanu regulējošiem Ministru kabineta noteikumiem un Līguma prasībām;
      2. apturēt Konkursa īstenošanu regulējošajos Ministru kabineta noteikumos un Līgumā noteikto maksājuma saņemšanas nosacījumu izpildes pārbaudi un Atzinuma par Kopsavilkuma pārskata iesniegšanu Ministrijā, vai atsaukt jau iesniegta, bet vēl neapmaksāta Kopsavilkuma pārskata apstiprinājumu, ja Projekta īstenotājs nepilda Līguma saistības, Konkursa īstenošanu regulējošos Ministru kabineta noteikumos noteiktos pienākumus vai attiecībā uz Projektu pastāv Konkursa īstenošanu regulējošo Ministru kabineta noteikumu vai Līguma saistību neizpildes risks;
      3. samazināt Atbalsta summas maksājuma apjomu vai pieprasīt Projekta īstenotājam atmaksāt tam jau samaksāto Atbalsta summu vai tās daļu, ja Projekta īstenotājs nepilda Līguma saistības un Konkursa īstenošanu regulējošo Ministru kabineta noteikumos noteiktos pienākumus;
      4. Atbalsta summas vai tās daļas pārmaksas gadījumā rakstiski informēt Projekta īstenotāju par Projekta īstenotāja pienākumu atmaksāt Projekta īstenotājam pārmaksāto Atbalsta summu vai tās daļu;
      5. veicot Projekta Kopsavilkuma pārskata pārbaudes vai Projekta īstenošanas vietas pārbaudes, pieaicināt neatkarīgus ekspertus;
      6. veikt pārbaudes Projekta īstenošanas vietā Projekta īstenošanas laikā, kā arī 5 (piecus) gadus pēc Projekta īstenošanas beigu termiņa;
      7. pieprasīt no Projekta īstenotāja nepieciešamo informāciju Projekta īstenošanas, uzraudzības un kontroles nodrošināšanai;
      8. rīkoties ar informāciju, kas saņemta saistībā ar Projektu;
      9. konstatējot Konkursa īstenošanu regulējošo Ministru kabineta noteikumu un Līgumā noteikto saistību neizpildi, uzdot Projekta īstenotājam novērst neizpildi noteiktā termiņā;
      10. ierosināt Līguma grozījumus Līguma Vispārīgo noteikumu 11. punktā noteiktajā kārtībā un Līguma izbeigšanu, tostarp pamatojoties uz Projekta īstenotāja ierosinājumu;
      11. izbeigt Līgumu šī Līguma Vispārīgo noteikumu 14. punktā noteiktajos gadījumos, kā arī vienpusēji atkāpties no Līguma, ja Projekta īstenotājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
4. **Maksājumu veikšanas kārtība**
   1. EKII finansējuma izmaksu veic bezskaidras naudas norēķinu veidā uz Projekta kontu. Visiem norēķiniem Projekta ietvaros Projekta īstenotājs izmanto Projekta kontu.
   2. Projekta īstenotājam ir pieejams kārtējais maksājums 100% no Atbalsta summas, kas norādīts Kopsavilkuma pārskatā;
   3. Kopsavilkuma pārskatu Projekta īstenotājs kopā ar tajā iekļauto Attiecināmo izmaksu attaisnojošo dokumentu, kas noteikti Līguma Vispārīgo noteikumu 2. pielikumā “Attiecināmās izmaksas apliecinošie dokumenti”, apliecinātām kopijām iesniedz Vides investīciju fondā. Kopsavilkuma pārskatā Attiecināmajās izmaksās iekļauj atbilstoši Projekta iesniegumam faktiski veiktos izdevumus.
   4. Vides investīciju fonds 5 (piecu) darbdienu laikā pēc Kopsavilkuma pārskata par iepriekšējo nedēļu saņemšanas, pārbauda Konkursa īstenošanu regulējošajos Ministru kabineta noteikumos un Līgumā noteikto maksājuma saņemšanas nosacījumu izpildi un lēmumu kopā ar pozitīvu Atzinumu par Kopsavilkuma pārskatu iesniedz Ministrijā.
   5. Kopsavilkuma pārskata un tajā iekļauto Attiecināmo izmaksu attaisnojošo dokumentu nepieciešamo papildu informāciju un/vai dokumentus Projekta īstenotājs pēc Vides investīciju fonda pieprasījuma iesniedz Vides investīciju fonda pieprasījumā noteiktajā termiņā, kas nav īsāks par 5 (piecām) darbdienām. Šajā gadījumā Kopsavilkuma pārskata pārbaudes termiņš tiek pagarināts par papildu informācijas un dokumentu izskatīšanai nepieciešamo laiku, bet ne ilgāk kā par 5 (piecām) darbdienām no papildu informācijas vai dokumentu saņemšanas dienas.
   6. Vides investīciju fonds Projekta īstenotājam sniedz negatīvu Atzinumu par Kopsavilkuma pārskatu un tajā iekļauto Attiecināmo izmaksu attaisnojošajiem dokumentiem ja:
      1. iesniegtais Kopsavilkuma pārskats nav sagatavots atbilstoši Līguma Vispārīgo noteikumu 1. pielikumam “Kopsavilkuma pārskats par EKII līdzfinansētā projekta īstenošanu”;
      2. nav iesniegti Kopsavilkuma pārskatā norādīto Attiecināmo izmaksu attaisnojošie dokumenti;
      3. Vides investīciju fonds nav apstiprinājis Kopsavilkuma pārskatu par iepriekšējo periodu;
      4. nav izpildīti Konkursa īstenošanu regulējošajos Ministru kabineta noteikumos un Līgumā noteiktie nosacījumi maksājuma saņemšanai;
      5. visi Kopsavilkuma pārskatā norādītie izdevumi tiek atzīti par Neattiecināmajām izmaksām vai Neatbilstoši veiktiem izdevumiem;
      6. Projekta īstenotājs nav novērsis Vides investīciju fonda vai Ministrijas Projekta īstenošanā konstatētās Konkursa īstenošanu regulējošo Ministru kabineta noteikumu, citu normatīvo aktu vai Līguma saistību neizpildes;
      7. Kopsavilkuma pārskatā norādītās Attiecināmās izmaksas nav samērīgas un ekonomiski pamatotas.
   7. Vides investīciju fonds informē Projekta īstenotāju, ka Ministrija veic maksājumu Projekta īstenotājam bezskaidras naudas norēķinu veidā uz Projekta kontu 7 (septiņu) darbdienu laikā pēc Kopsavilkuma pārskata un Vides investīciju fonda pozitīva Atzinuma par Kopsavilkuma pārskatu un lēmuma par Kopsavilkuma pārskata apstiprināšanu saņemšanas. Ministrija minēto termiņu var pagarināt par precizējumu un pieprasītās papildu informācijas izskatīšanai nepieciešamo laiku, bet ne ilgāk kā par 7 (septiņām) darbdienām.
   8. Projekta īstenotājs Projekta ietvaros veic izdevumu uzskaiti *euro* valūtā.
   9. Ministrijai ir tiesības pieņemt lēmumu apturēt maksājumu, ja:
      1. veicot izlases veida Kopsavilkuma pārskatu un tajā iekļauto Attiecināmo izmaksu attaisnojošo dokumentu pārbaudi, tiek konstatēti apstākļi, kad saskaņā ar Līgumu Vides investīciju fondam Finansējuma saņēmējam jāsniedz negatīvs Atzinums par Kopsavilkuma pārskatu;
      2. tiek konstatētas kļūdas vai nepilnības Vides investīciju fonda Atzinumā par Kopsavilkuma pārskatu;
      3. attiecībā uz Projektu pastāv Konkursa īstenošanu regulējošo Ministru kabineta noteikumu vai Līguma saistību neizpildes risks.
   10. Ministrija nav atbildīga par maksājuma nokavējumu gadījumos, kad maksājuma nokavējums radies saistībā ar Valsts kases darbību vai bezdarbību.
5. **Atbalsta summas samazināšana un atmaksa**
   1. Vides investīciju fonds var samazināt vai pilnībā nepiešķirt Atbalsta summu, sniedzot attiecīgu atzinumu Ministrijai, vai pieprasīt Projekta īstenotājam atmaksāt tam jau samaksāto Atbalsta summu vai tās daļu, ja:
      1. tiek konstatēti Neatbilstoši veikti izdevumi vai Neattiecināmās izmaksas (ko Projekta īstenotājs Projektā norādījis kā Attiecināmās izmaksas, bet Vides investīciju fonds atzinis par tādām, kas Konkursa īstenošanu regulējošajos Ministru kabineta noteikumos nav noteiktas kā Attiecināmās izmaksas). Šajā gadījumā Atbalsta summa tiek samazināta vai Projekta īstenotājam jāatmaksā EKII finansējums Neatbilstoši veikto izdevumu/Neattiecināmo izmaksu apmērā;
      2. Projekta īstenotājs par Attiecināmajām izmaksām ir saņēmis vai pretendē saņemt līdzfinansējumu citu finansējuma programmu ietvaros no citiem finanšu instrumentiem, tai skaitā Eiropas Savienības vai ārvalstu finanšu palīdzības līdzekļiem. Šajā gadījumā Atbalsta summa tiek samazināta par to Attiecināmo izmaksu daļu, par kuru Projekta īstenotājs ir saņēmis vai pretendē saņemt līdzfinansējumu citu finansējuma programmu ietvaros no citiem finanšu instrumentiem, tai skaitā Eiropas Savienības vai ārvalstu finanšu palīdzības līdzekļiem;
      3. Projekta īstenotājs nepilda citas Līguma saistības (tajā skaitā Līguma Vispārīgo noteikumu 4.1. apakšpunktā noteiktos pienākumus), Konkursa īstenošanu regulējošos Ministru kabineta noteikumus. Šajā gadījumā Atbalsta summa var tikt samazināta līdz 100% apmērā no kopējās atbalsta summas atkarībā no pārkāpuma būtiskuma ievērojot Finanšu ministrijas Vadlīnijās par finanšu korekciju piemērošanu, ziņošanu par Eiropas Savienības fondu ieviešanā konstatētajām neatbilstībām, neatbilstoši veikto izdevumu atgūšanu 2014.-2020. gada plānošanas periodā (publicētas Eiropas Savienības fondu Vadošās iestādes tīmekļvietnē <https://ej.uz/vadlīnijas_finansu_korekcija> un Fonda tīmekļa vietnē) noteiktos vispārīgos principus un ar to saistītos finanšu korekcijas apjoma noteikšanas principus.
   2. Atbalsta summas vai tās daļas pārmaksas gadījumā, pārmaksātās summas Vides investīciju fonds var ieturēt no turpmākajiem maksājumiem Projekta īstenotājam.
   3. Projekta īstenotājs nodrošina pārmaksātās Atbalsta summas vai tās daļas atmaksu Vides investīciju fonda noteiktajā termiņā.
6. **Kopsavilkuma pārskata sagatavošana un iesniegšana**
   1. Projekta īstenotājs saskaņā ar Konkursa īstenošanu regulējošiem Ministru kabineta noteikumiem sagatavo un iesniedz Vides investīciju fondā Kopsavilkuma pārskatu atbilstoši Līguma Vispārīgo noteikumu 1. pielikumam “Kopsavilkuma pārskats par EKII līdzfinansētā projekta īstenošanu”.
   2. Kopsavilkuma pārskatu par katru nedēļu (iepriekšējo nedēļu) Projekta īstenotājs iesniedz Vides investīciju fondā līdz periodam sekojošā nākamās nedēļas trešdienai. Ja pārskata periodā nav veiktas aktivitātes, Projekta īstenotājs Kopsavilkuma pārskatu var neiesniegt, bet ne ilgāk kā trīs mēnešu periodā.
   3. Kopsavilkuma pārskatu kopā ar pamatojošajiem dokumentiem Projekta īstenotājs iesniedz Vides investīciju fondā elektroniski, parakstītu ar drošu elektronisko parakstu, sagatavotu DOC, DOCX, XLS, XLSX, PDF, JPG, JPEG vai TIFF datņu formātā, nosūtot uz e-pastu [ekii@lvif.gov.lv](mailto:ekii@lvif.gov.lv) vai e-adresi \_default@40003339615.
   4. Vides investīciju fonds pārbauda saņemto Kopsavilkuma pārskatu 5 (piecu) darbdienu laikā, pieņem lēmumu par kopsavilkuma pārskata apstiprināšanu vai rakstiski pieprasa Projekta īstenotājam 5 (piecu) darbdienu laikā iesniegt papildu informāciju vai precizēt Kopsavilkuma pārskatu.
   5. Kopsavilkuma pārskata pārbaudei nepieciešamo papildu informāciju un/vai dokumentus vai precizēto Kopsavilkuma pārskatu Projekta īstenotājs pēc Vides investīciju fonda pieprasījuma iesniedz Vides investīciju fonda pieprasījumā noteiktajā termiņā, kas nav īsāks par 5 (piecām) darbdienām. Šajā gadījumā Kopsavilkuma pārskata izskatīšanas termiņš tiek pagarināts par papildu informācijas un/vai dokumentu vai Kopsavilkuma pārskata izskatīšanai nepieciešamo laiku, bet ne ilgāk kā par 5 (piecām) darbdienām no papildu informācijas vai dokumentu saņemšanas dienas.
7. **Pārbaužu veikšanas kārtība**
   1. Projekta īstenošanas laikā, 5 (piecus) gadus pēc Projekta īstenošanas beigu termiņa Vides investīciju fonds, Ministrija un pilnvarotie auditori Projekta īstenošanas vietā var veikt šādas pārbaudes:
      1. Projekta tirdzniecības vietas pārbaudi;
      2. Projekta progresa pārbaudi;
      3. Projekta izdevumu atbilstības pārbaudi.
   2. Vides investīciju fonds un pilnvarotie auditori vismaz 5 (piecas) darbdienas pirms plānotās pārbaudes Projekta īstenošanas vietā rakstiski informē par to Projekta īstenotāju. Vienojoties ar Projekta īstenotāju, informēšanas termiņš par plānoto pārbaudi var būt īsāks par 5 (piecām) darbdienām. Vides investīciju fonds, Ministrija vai pilnvarotie auditori var veikt arī neplānoti pārbaudes ar vai bez Projekta īstenotāja iepriekšējas informēšanas.
   3. Projekta īstenotājam ir pienākums pēc Vides investīciju fonda, Ministrijas vai pilnvaroto auditoru pieprasījuma nodrošināt Vides investīciju fondam, Ministrijai vai pilnvarotiem auditoriem un to pilnvarotiem pārstāvjiem piekļuvi Projekta īstenošanas vietai, kā arī nodrošināt telpu un darbavietu dokumentu apskatei un par Projekta īstenošanu atbildīgo personu piedalīšanos pārbaudē.
   4. Vides investīciju fonds rakstiski informē Projekta īstenotāju 20 (divdesmit) darbdienu laikā pēc pārbaudes veikšanas par pārbaudes rezultātiem, ja ir konstatētas atkāpes no Līguma nosacījumiem un norāda termiņu pārkāpuma novēršanai, kas nav īsāks par 5 (piecām) darbadienām.
8. **Atbalsta saņēmēju iesniegto Pieteikumu atbalsta saņemšanai izvērtēšana**
   1. Projekta īstenotājs nodrošina Atbalsta saņēmēju iesniegto Pieteikumu atbalsta saņemšanai izvērtēšanu 5 (piecu) darbdienu laikā tādā secībā, kādā tie iesniegti Projekta īstenotājam.
   2. Projekta īstenotājs nekavējoties informē Vides investīciju fondu, ja atrodas interešu konflikta situācijā likuma “Par interešu konflikta novēršanu valsts amatpersonas darbībā” izpratnē attiecībā uz Atbalsta saņēmēju.
   3. Projekta īstenotājs Atbalsta saņēmēja iesniegtā Pieteikuma atbalsta saņemšanai izvērtēšanu dokumentē pārbaudes lapā atbilstoši Līguma Vispārīgo noteikumu 3. pielikumam “Pieteikuma atbalsta saņemšanai pārbaudes lapa”.
   4. Ja iesniegtajā Pieteikumā atbalsta saņemšanai tiek konstatētas tehniskas neatbilstības (piemēram, neaizpildīti datu lauki, nesalasāma informācija), Projekta īstenotājs par to informē Atbalsta saņēmēju un lūdz iesniegt jaunu Pieteikuma atbalsta saņemšanai.
   5. Ja Projekta īstenotājs konstatē, ka iesniegtais Pieteikums atbalsta saņemšanai atbilst Konkursa īstenošanu regulējošo Ministru kabineta noteikumu prasībām:
      1. 5 (piecu) darbdienu laikā informē Atbalsta saņēmēju un Vides investīciju fondu par piekrišanu transportlīdzekļa pārdošanai, piešķirot Atbalsta saņēmējam atbalstu Konkursa īstenošanu regulējošiem Ministru kabineta noteikumu 17. punktā minētajā apjomā un piedāvājot Atbalsta saņēmējam Konkursa īstenošanu regulējošiem Ministru kabineta noteikumu 20. punktā minēto papildu Stimulējošo risinājumu;
      2. slēdz pārdošanas līgumu ar Atbalsta saņēmēju;
      3. sagatavo un paraksta Līgumu par atbalsta saņemšanu transportlīdzekļa iegādei atbilstoši Līguma Vispārīgo noteikumu 4. pielikumam “Līguma par atbalsta saņemšanu transportlīdzekļa iegādei veidne”.
9. **Publicitātes un demonstrēšanas pasākumi**
   1. Projekta īstenotājs nodrošina Projekta publicitāti un demonstrēšanas pasākumus, ievērojot Projekta iesniegumā norādīto informāciju, Konkursa īstenošanu regulējošos Ministru kabineta noteikumus un Vides aizsardzības un reģionālās attīstības ministrijas 2016. gada 8. novembra rīkojuma Nr. 284 pielikumu “Emisiju kvotu izsolīšanas instrumenta simbolika un tās lietošanas noteikumi”, kas ir pieejams Vides investīciju fonda tīmekļvietnē <https://ekii.lv/uploads/files/EKII/LOGO/EKII_logo_noteikumi_20161108.pdf>.
   2. Projekta īstenotājs:
      1. 10 (desmit) darbdienu laikā pēc Līguma parakstīšanas savā tīmekļvietnē (ja tāda ir) ievieto informāciju par Projekta īstenošanu, EKII finansējumu un plānotiem transportlīdzekļiem;
      2. izvieto informatīvu plāksni (baneri, plakātu) par Projekta īstenošanu un EKII finansējumu pie katras Projektā norādītās tirdzniecības vietas, kurā veiktas Projekta aktivitātes;
      3. veic citus publicitātes un demonstrēšanas pasākumus saskaņā ar Konkursa īstenošanu regulējošajiem Ministru kabineta noteikumiem, Projekta iesniegumu un pēc saviem ieskatiem.
10. **Līguma grozījumi**
    1. Grozījumus Līgumā noformē, Pusēm savstarpēji rakstveidā vienojoties vai ar Vides investīciju fonda paziņojumu.
    2. Ja grozījumus Līgumā ierosina Projekta īstenotājs:
       1. Projekta īstenotājs iesniedz Vides investīciju fondā pieprasījumu par grozījumiem Līgumā, sniedzot informāciju par grozījumu nepieciešamību;
       2. Vides investīciju fonds 15 (piecpadsmit) darbdienu laikā izvērtē iesniegto Līguma grozījumu pieprasījumu un pieņem lēmumu par Līguma grozījumu apstiprināšanu vai noraidīšanu, vai Līguma Vispārīgo noteikumu 11.3. apakšpunktā norādītajos gadījumos un termiņā sagatavo paziņojumu par Līguma grozījumu apstiprināšanu;
       3. Vides investīciju fonds atbilstoši šī Līguma Vispārīgo noteikumu 11.2.2. apakšpunktā minētajam lēmumam par Līguma grozījumu apstiprināšanu vai noraidīšanu 5 (piecu) darbdienu laikā pēc lēmuma pieņemšanas attiecīgi sagatavo un nosūta Projekta īstenotājam rakstisku paziņojumu par Līguma grozījumu apstiprināšanu, kam pievieno Līguma grozījumu projektu parakstīšanai, vai rakstiski informē Projekta īstenotāju, ka Līguma grozījumi netiek atbalstīti un norāda grozījumu neatbalstīšanas pamatojumu vai informāciju par nepieciešamajiem precizējumiem;
       4. Projekta īstenotājs 10 (desmit) darbdienu laikā pēc šī Līguma Vispārīgo noteikumu 11.2.3. apakšpunktā minēto Līguma grozījumu projekta saņemšanas paraksta un nosūta Vides investīciju fondam no savas puses parakstītus Līguma grozījumus.
    3. Ja grozījumi attiecas uz Projekta īstenotāja datiem (kontaktinformācija, juridiskā adrese vai bankas rekvizīti) vai Projekta iesnieguma veidlapā norādīto elektromobiļu un ārēji lādējama hibrīdauto cenu vai tehnisku precizējumu veikšana, tad:
       1. Projekta īstenotājs paziņo par nepieciešamajiem grozījumiem Projekta īstenotāja datos Vides investīciju fondam 10 (desmit) dienu laikā no izmaiņām datos;
       2. 5 (piecu) darbdienu laikā no Projekta īstenotāja paziņojuma saņemšanas dienas, Vides investīciju fonds izskata paziņojumu un, ja ierosinātie grozījumi attiecas uz šī apakšpunkta ievaddaļā minēto informāciju un atbilst Konkursa īstenošanu regulējošajiem Ministru kabineta noteikumiem, pievieno paziņojumu Līgumam un informē par to Projekta īstenotāju. Pēc paziņojuma pievienošanas Līgumam, tas kļūst par neatņemamu Līguma sastāvdaļu. Grozījumi stājās spēkā dienā, kad Vides investīciju fonds ir informējis Projekta īstenotāju par Projekta īstenotāja paziņojuma pievienošanu Līgumam;
       3. ja nepieciešams veikt tehniskus precizējumus, Vides investīciju fonds par šādām izmaiņām informē Projekta īstenotāju ar paziņojumu un šādi grozījumi stājās spēkā dienā, kad Vides investīciju fonds ir nosūtījis paziņojumu Projekta īstenotājam.
    4. Ja grozījumus Līgumā ierosina Vides investīciju fonds, tas sagatavo Līguma grozījumu projektu un pamatojumu un nosūta tos Projekta īstenotājam parakstīšanai. Projekta īstenotājs izvērtē Līguma grozījumu nepieciešamības pamatojumu un 10 (desmit) darbdienu laikā pēc Līguma grozījumu projekta saņemšanas paraksta un iesniedz parakstītos Līguma grozījumus Vides investīciju fondā vai, ja Projekta īstenotājs neatbalsta grozījumu izdarīšanu Līgumā, informē par to Vides investīciju fondu, norādot grozījumu neatbalstīšanas pamatojumu. Gadījumos, ja mainās Vides investīciju fonda kontaktinformācija vai adrese, Vides investīciju fonds ne vēlāk kā 10 (desmit) darbdienu laikā par to paziņo Projektu īstenotājam, nosūtot paziņojumu.
11. **Nepārvarama vara**
    1. Puses tiek atbrīvotas no atbildības par daļēju vai pilnīgu Līguma neizpildi, ja šī neizpilde ir radusies pēc Līguma noslēgšanas nepārvaramas varas rezultātā, ko Puses nav varējušas paredzēt, ietekmēt un novērst saprātīgiem līdzekļiem un par kuru rašanos Puses nav atbildīgas.
    2. Nepārvarama vara nozīmē nekontrolējamu notikumu, ko nav bijis iespējams paredzēt un ko Puse nevar iespaidot. Ar nepārvaramu varu tiek saprasti jebkādi no Puses gribas neatkarīgi apstākļi (ja tā ir rīkojusies saprātīgi un godīgi), kuru rezultātā nav bijis iespējams saistības izpildīt pienācīgi vai izpildīt vispār, ja Puse šos apstākļus nav spējusi paredzēt, un ja šos apstākļus nav bijis iespējams novērst ar saprātīgiem un godīgiem paņēmieniem.
12. **Strīdu risināšanas kārtība un atbildība**
    1. Strīdus, kas rodas Līguma darbības laikā, Puses risina savstarpējā sarunu ceļā, panākot vienošanos. Vienošanās tiek noformēta rakstiski un ir Līguma neatņemama sastāvdaļa.
    2. Ja Puses nevar vienoties, strīdus risina Latvijas Republikas normatīvajos aktos noteiktajā kārtībā.
    3. Puses ir atbildīgas par otrai pusei nodarītajiem zaudējumiem un to atlīdzināšanu šajā Līgumā un normatīvajos aktos noteiktajā kārtībā.
    4. Visas Pušu tiesības, pienākumi, dotā Līguma noteikumi un nosacījumi ir saistoši Pušu tiesību un saistību pārņēmējiem.
13. **Līguma izbeigšanas kārtība**
    1. Līguma darbību pirms Līgumā noteikto saistību izpildes Puses var izbeigt savstarpēji rakstveidā vienojoties.
    2. Ja Projekta īstenotājs rakstiski ierosina izbeigt Līgumu un Vides investīciju fonds piekrīt izbeigt Līgumu, Līgums uzskatāms par izbeigtu dienā, kad Projekta īstenotājs ir saņēmis Vides investīciju fonda paziņojumu par Līguma izbeigšanu.
    3. Vides investīciju fonds var izbeigt Līgumu šādos gadījumos:
       1. ir iestājies kāds no Konkursa īstenošanu regulējošo Ministru kabineta noteikumos noteiktajiem gadījumiem, kad Projekta īstenotājs nevar pretendēt uz EKII finansējumu;
       2. Projekta īstenotājs nepilda Līguma Vispārīgo noteikumu 4.1. apakšpunktā noteiktos pienākumus;
       3. Projekta īstenotājs neievēro Konkursa īstenošanu regulējošos Ministru kabineta noteikumus vai citus normatīvos aktus vai nepilda Līgumā noteiktās saistības;
       4. Projekta īstenotājs apzināti vai nolaidības dēļ ir sniedzis nepatiesas ziņas.
    4. Līgumā noteiktajos gadījumos, kad Vides investīciju fonds var izbeigt Līgumu, Vides investīciju fonds rakstiski brīdina Projekta īstenotāju par Līguma pārkāpumu un uzdod Projekta īstenotājam 20 (divdesmit) darbadienu laikā novērst Līguma pārkāpumu. Ja Projekta īstenotājs 20 darbadienu laikā pēc Vides investīciju fonda paziņojuma nenovērš Līguma pārkāpumu, tad Vides investīciju fonds aptur Projekta īstenotāja tiesības slēgt līgumu atbalsta saņemšanai ar Atbalsta saņēmēju un rakstiski atkārtoti brīdina Projekta īstenotāju, ka Līguma pārkāpumu nenovēršanas 20 (divdesmit) darbadienu laikā gadījumā Līgums tiks izbeigts.
    5. Līgumā noteiktajos gadījumos, kad Vides investīciju fonds var izbeigt Līgumu, Līgums uzskatāms par izbeigtu dienā, kad Projekta īstenotājs ir saņēmis Vides investīciju fonds paziņojumu par Līguma izbeigšanu.
14. **Pielikumi**
    1. Līguma Vispārīgajiem noteikumiem ir šādi pielikumi, kas pieejami Vides investīciju fonda tīmekļvietnē ([www.ekii.lv/](https://www.ekii.lv/)):

1. pielikums “Kopsavilkuma pārskats par EKII līdzfinansētā projekta īstenošanu”;

2. pielikums “Attiecināmās izmaksas apliecinošie dokumenti”;

3. pielikums “Pieteikuma atbalsta saņemšanai pārbaudes lapa”;

4. pielikums “Līguma par atbalsta saņemšanu transportlīdzekļa iegādei veidne”;

5. pielikums “Fizisko personu datu apstrādes noteikumi”.

* 1. Līguma izpildē Puses izmanto pielikumu aktuālo versiju, kas pieejama Vides investīciju fonda tīmekļvietnē ([www.ekii.lv/](https://www.ekii.lv/)).

DOKUMENTS PARAKSTĪTS ELEKTRONISKI AR DROŠU ELEKTRONISKO PARAKSTU UN SATUR LAIKA ZĪMOGU